ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-0444/98 υποβολή: Edward Kellett-Bowman (PPE) προς την Επιτροπή (27 Φεβρουαρίου 1998)

Θέμα: Καθεστώς πώλησης αδασμολογήτων ειδών της Τενερίφης

Έχει ενημερωθεί η Επιτροπή για την έκρυθμη κατάσταση η οποία έχει δημιουργηθεί στην ΕΕ λόγω της πρόθεσης της Κοινότητας να συνεχίσει το καθεστώς πώλησης αδασμολογήτων ειδών για τους ταξιδεύοντες μεταξύ των κρατών μελών της ΕΕ και των Καναρίων Νήσων και πέραν της προθεσμίας που λήγει το 1999; Η συνέχιση αυτή του καθεστώτος πώλησης αδασμολογήτων ειδών δεν αποτελεί παραβίαση της κοινοτικής νομοθεσίας σχετικά με τα αδασμολόγητα είδη;

Απάντηση του κ.Monti εξ ονόματος της Επιτροπής (5 Μαΐου 1998)

Σύμφωνα με τη συνθήκη προσχώρησης της Ισπανίας στην Κοινότητα, όπως εφαρμόζεται βάσει του άρθρου 3 της οδηγίας 77/388/ΕΟΚ του Συμβουλίου της 17ης Μαίου περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών-Κοινό σύστημα φόρου προστιθέμενης αξίας:ομοιόμορφη φορολογική βάση ((ΕΕ L 145 της 13.6.1977 )) (ΦΠΑ) και του άρθρου 2 της οδηγίας 92/12/ΕΟΚ του Συμβουλίου της 25ης Φεβρουαρίου 1992 σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης ((ΕΕ L 76 της 23.3.1992 )), οι Κανάριοι Νήσοι δεν αποτελούν μέρος της οικονομικής περιοχής της Κοινότητας. Αντιθέτως, θεωρούνται ρητώς τρίτο έδαφος.

Για τους ταξιδεύοντες με προορισμό τις Καναρίους Νήσους, αυτό σημαίνει ότι δυνάμει της εξαγωγής αφορολόγητων ειδών, οι πωλήσεις είναι δυνατό να συνεχιστούν και μετά τις 30 Ιουνίου 1999. Σε αντάλλαγμα, ο ταξιδεύων θα τηρεί τους περιορισμούς όσον αφορά τις δασμολογικές ελαφρύνσεις, όπως ακριβώς οποιοσδήποτε ταξιδεύων τρίτης χώρας που εισέρχεται στο έδαφος της Κοινότητας.
ΓΡΑΠΤΗ ΕΡΩΤΗΣΗ E-1472/98 υποβολή: Susan Waddington (PSE) προς την Επιτροπή (13 Μαΐου 1998)

Θέμα: Σχέδιο σύστασης σχετικά με την κατ' οίκον εργασία

Σε συνέχεια της γραπτής μου ερώτησης αριθ. Ε-1951/97 ((EE C21 της 22.01.1998, σελ. 125 )), ποιά είναι η παρούσα κατάσταση όσον αφορά τη δέσμευση της Επιτροπής να φέρει προς συζήτηση σύσταση σχετικά με την κατ' οίκον εργασία, δεδομένου ότι λήγει το μεσοπρόθεσμο πρόγραμμα κοινωνικής δράσης, στο πλαίσιο του οποίου έχει αναληφθεί η εν λόγω δέσμευση, και δεδομένης της σημασίας που αποδίδουν τα κράτη μέλη στο πλαίσιο των κατευθύνσεων σχετικά με την απασχόληση για το 1998 στην ανάπτυξη νέων μορφών εργασίας εντός μιας ευέλικτης, αλλά και σίγουρης αγοράς εργασίας;

Απάντηση του κ. Flynn εξ ονόματος της Επιτροπής (22 Ιουνίου 1998)

Στις 27 Mαΐου 1998, η Επιτροπή ενέκρινε σύσταση και κάλεσε τα κράτη μέλη να επικυρώσουν τη σύμβαση αριθ. 177 της Διεθνούς Οργάνωσης Εργασίας σχετικά με την κατ' οίκο εργασία. Η Επιτροπή θεωρεί ότι ο στόχος της σύμβασης αυτής, δηλαδή να υποχρεωθούν οι χώρες που την έχουν επικυρώσει να αναπτύξουν μια πολιτική για τους κατ' οίκον εργαζομένους, ανταποκρίνεται στο στόχο που έχει θέσει η ίδια στο μεσοπρόθεσμο πρόγραμμα δράσης (1995-1997). Η Επιτροπή ζήτησε επίσης από τα κράτη μέλη να την ενημερώσουν, εντός 18 μηνών από τη δημοσίευση της σύστασης, σχετικά με τα μέτρα που ελήφθησαν στην κατεύθυνση αυτή.

Mε βάση τις πληροφορίες που θα παράσχουν τα κράτη μέλη, η Επιτροπή θα εξετάσει το ενδεχόμενο να ληφθούν περαιτέρω μέτρα σε κοινοτικό επίπεδο για τη συμπλήρωση της σύμβασης της ΔΟΕ.
ΓΡΑΠΤΗ ΕΡΩΤΗΣΗ E-0558/98 υποβολή: Bryan Cassidy (PPE) προς την Επιτροπή (4 Μαρτίου 1998)

Θέμα: Παρακαμπτήριος στο Dorset, ΗΒ

Τι προτάσεις έχει δεχτεί η Επιτροπή α) από την Κυβέρνηση του ΗΒ και β) από το Δημοτικό Συμβούλιο του Dorset όσον αφορά την προτεινόμενη παρακαμπτήριο του Sandford και Halton Heath (Wareham Dorset);

Απάντηση του κ. Kinnock εξ ονόματος της Επιτροπής (8 Απριλίου 1998)

Η Επιτροπή δεν έλαβε ποτέ πρόταση εκ μέρους της κυβέρνησης του Ηνωμένου Βασιλείου ή των αρχών του Dorset σχετικά με την παρακαμπτήρια οδό Sandford/Halton Heath και ως εκ τούτου το έργο αυτό δεν συμπεριελήφθη στους κοινοτικούς προσανατολισμούς για την ανάπτυξη του διευρωπαϊκού δικτύου μεταφορών (απόφαση ΕΚ αριθ. 1692/96 ((EE L 228 της 9.9.1996. ))).
ΓΡΑΠΤΗ ΕΡΩΤΗΣΗ E-1380/98 υποβολή: Hugh Kerr (V) προς την Επιτροπή (7 Μαΐου 1998)

Θέμα: Αποζημίωση σε θύματα εγκληματικών ενεργειών

Το Συμβούλιο Αποζημιώσεων Θυμάτων Εγκληματικών Ενεργειών στο Ηνωμένο Βασίλειο παρέχει χρηματική αποζημίωση σε θύματα εγκληματικών ενεργειών. Γνωρίζει η Ευρωπαϊκή Επιτροπή εάν άλλα κράτη μέλη έχουν παρόμοιο καθεστώς;

Προβλέπει η Επιτροπή να θεσπισθεί μελλοντικά κάποια μορφή νομοθεσίας με βάση την οποία θα παρέχεται βοήθεια στα θύματα εγληματικών ενεργειών σε όλα τα κράτη μέλη, προκειμένου έτσι να δημιουργηθεί μία «Ευρώπη γνησίων πολιτών»;

Απάντηση της κας Gradin εξ ονόματος της Επιτροπής (16 Ιουνίου 1998)

Ορισμένα κράτη μέλη προβλέπουν μηχανισμούς ανάλογους με αυτόν του Συμβουλίου Αποζημιώσεων Θυμάτων Εγκληματικών Ενεργειών του Ηνωμένου Βασιλείου. Όλα τα κράτη μέλη έχουν κάποιο σύστημα αποζημιώσεων ή κάποια αρχή η οποία ασχολείται με την αποζημίωση θυμάτων εγκληματικών ενεργειών. Η Επιτροπή επί του παρόντος, στο πλαίσιο του προγράμματος Grotius επιδοτεί μελέτες για την έρευνα διαφόρων πτυχών αυτού του τομέα σχετικά με τις διαφορές και τις ομοιότητες που υπάρχουν στα 15 εθνικά καθεστώτα, και θα λάβει τα αποτελέσματα των μελετών αυτών πριν από το τέλος του έτους.

Η Επιτροπή δεν αποκλείεται να προβεί σε νομοθετικές προτάσεις για την παροχή βοήθειας στα θύματα εγκληματικών ενεργειών στην Ευρώπη, παρότι είναι πολύ νωρίς για να αποφασιστεί ποια μέτρα ή συνδυασμοί μέτρων θα ήταν οι πλέον κατάλληλοι.
ΓΡΑΠΤΗ ΕΡΩΤΗΣΗ E-1124/98 υποβολή: Marjo Matikainen-Kallstrφm (PPE) προς την Επιτροπή (8 Απριλίου 1998)

Θέμα: Έλλειψη λογικής όσον αφορά το κοινοτικό πρόγραμμα παροχής γάλακτος στα σχολεία

Στην απάντησή του (Ε-0124/98FI) στην γραπτή μου ερώτηση, ο Επίτροπος κ. Franz Fischler αγνοεί παντελώς το ουσιαστικότερο επιχείρημά μου στην εν λόγω ερώτηση. Δεδομένου ότι στην απάντηση υπογραμμίζεται ότι το ύψος της επιδότησης εξαρτάται από την περιεκτικότητα των προϊόντων σε γάλα και ότι για το ημίπαχο γάλα καταβάλλεται μικρότερη επιδότηση απ' ότι για το ολόπαχο, το τελικό συμπέρασμα είναι ότι το πρόγραμμα αυτό ευνοεί, και παρακινεί τους καταναλωτές να ευνοήσουν, τα πλούσια σε λίπος προϊόντα γάλακτος εις βάρος αυτών που περιέχουν ολιγότερο λίπος.

Λαμβανομένου δε υπόψη ότι η απάντηση υπογραμμίζει και το γεγονός ότι στόχος της επιδότησης είναι να μειωθεί η υψηλότερη λιανική τιμή πώλησης των πλουσίων σε λίπος προϊόντων γάλακτος εν σχέσει με αυτήν των προϊόντων που περιέχουν ολιγότερο λίπος, είναι φανερό ότι η Επιτροπή δεν επιθυμεί στην πολιτική της των επιδοτήσεων να λάβει υπόψη της το γεγονός ότι το υπερβολικό λίπος στα είδη διατροφής τα καθιστά ανθυγιεινά για τους πολίτες.

Αναφορικά με τα ανωτέρω θα ήθελα να καταθέσω την ακόλουθη συμπληρωματική ερώτηση: Πώς προτίθεται η Επιτροπή να αναθεωρήσει, στη συνέχεια, τις προϋποθέσεις για επιδότηση στο πλαίσιο του προγράμματος παροχής γάλακτος στα σχολεία προκειμένου να μην στηρίζεται, στο εξής, το εν λόγω πρόγραμμα στην τόσο παράλογη από άποψη διατήρησης της υγείας των πολιτών αρχή «όσο πιο λιπαρό, τόσο υψηλότερη η επιδότηση»;

Απάντηση του κ. Fischler εξ ονόματος της Επιτροπής (18 Μαΐου 1998)

Η Επιτροπή δεν συμμερίζεται την εκτίμηση του αξιότιμου μέλους του Κοινοβουλίου, σύμφωνα με την οποία οι καταναλωτές ευνοούν τα προϊόντα υψηλής περιεκτικότητας σε λίπος, ανάλογα με το ύψος της επιδότησης που λαμβάνουν στο πλαίσιο του προγράμματος παροχής γάλακτος στα σχολεία. Αντίθετα, εκτιμά ότι ο καθορισμός του ύψους των επιδοτήσεων εξαρτάται από αντικειμενικά κριτήρια, τα οποία δεν θα πρέπει να επηρεάζουν την επιλογή των καταναλωτών υπέρ του ενός ή του άλλου προϊόντος. Εξάλλου, η επιλογή προϊόντων, υψηλής ή χαμηλής περιεκτικότητας σε λίπος, αποτελεί προσωπική ευθύνη του καταναλωτή.

Για τους ανωτέρω λόγους, η Επιτροπή δεν θεωρεί σκόπιμο να προτείνει, επί του παρόντος, τροποποίηση των κριτηρίων όσον αφορά την διάθεση των εν λόγω επιδοτήσεων.
ΓΡΑΠΤΗ ΕΡΩΤΗΣΗ E-1153/98 υποβολή: Josι Apolinαrio (PSE) προς την Επιτροπή (24 Απριλίου 1998)

Θέμα: Αξία του ΑΕγχΠ της Λισαβόνας και της Κοιλάδας του Τάγου (Πορτογαλία)

Σύμφωνα με τις πιο πρόσφατες στατιστικές της EUROSTAT, η περιφέρεια της Λισαβόνας και της Κοιλάδας του Τάγου έχουν ΑΕγχΠ ανά κάτοικο ανώτερο του 75% του μέσου κοινοτικού όρου και, κατά συνέπεια, όχι επιλεξιμο για τον στόχο 1 των Διαρθρωτικών Ταμείων.

Λαμβανομένων υπόψη των ποικίλων και ανομοιογενών κοινωνικοοικονομικών καταστάσεων που επικρατούν στη γεωγραφική περιφέρεια της Λισαβόνας και της Κοιλάδας του Τάγου, ερωτώ την Επιτροπή κατά πόσον θεωρεί, στο πνεύμα της απάντησης που έδωσε στη γραπτή ερώτηση P-2010/97 ((ΕΕ C 45 της 10.02.1998, σελ. 142 )) σχετικά με τις διακυμάνσεις του ΑΕγχΠ στην Ανδαλουσία, απαραίτητη ή όχι τη διεξαγωγή διεξοδικότερης γεωγραφικής ανάλυσης για την τεράστια περιοχή της Λισαβόνας και της Κοιλάδας του Τάγου; Υπάρχει η δυνατότητα διεξαγωγής μιας λεπτομερέστερης ανάλυσης στο πλαίσιο μιας υποκατηγορίας στο επίπεδο NUTS 3 (όπως έπραξε η Επιτροπή για την προαναφερθείσα απάντηση στην ερώτηση P-2010/97);

Απάντηση του κ. de Silguy εξ ονόματος της Επιτροπής (4 Ιουνίου 1998)

Η επιλεξιμότητα για το στόχο 1 των διαρθρωτικών ταμείων καθορίζεται στο επίπεδο 2 της ονοματολογίας εδαφικών στατιστικών μονάδων (NUTS). O ανωτέρω στόχος αποβλέπει πράγματι στην κάλυψη των καθυστερήσεων που παρατηρούνται στην οικονομική ανάπτυξη και, κατά συνέπεια, οι σχετικοί υπολογισμοί πρέπει να γίνονται σε επίπεδο γεωγραφικών μονάδων αρκετά μεγάλων ώστε να επιτρέπουν την υλοποίηση μιας περιφερειακής αναπτυξιακής πολιτικής.

Έστω και αν στην περιοχή «Lisboa e Vale do Tejo» (Λισσαβόνα και Κοιλάδα του Τάγου) διαπιστώνονται ανομοιογενείς καταστάσεις, τα δεδομένα στο επίπεδο 3 της NUTS πρέπει, κατά την εκτίμηση του ακαθαρίστου εγχωρίου προϊόντος (ΑΕγχΠ) ανά κάτοικο, να εκτιμώνται προσεκτικά, λαμβανομένου υπόψη του μικρού μεγέθους των εν λόγω γεωγραφικών μονάδων και των μεθοδολογικών δυσχερειών που ανακύπτουν, λόγω των καθημερινώς μετακινουμένων προς το χώρο εργασίας τους. Πράγματι το ΑΕγχΠ υπολογίζεται με βάση τον τόπο παραγωγής, ενώ ως πληθυσμός θεωρείται εκείνος του τόπου διαμονής. Το γεγονός αυτό έχει ως μηχανικό αποτέλεσμα την αύξηση του ΑΕγχΠ ανά κάτοικο στις ζώνες όπου υφίσταται συγκέντρωση θέσεων απασχόλησης (Grande Lisboa στην προκειμένη περίπτωση) και τη μείωσή του στις ζώνες κατοικίας των μισθωτών. Η σοβαρότητα του προβλήματος αυτού μειώνεται με το μέγεθος της περιοχής και, κατά συνέπεια, είναι πολύ λιγότερο αισθητή στο επίπεδο 2 της NUTS.
ΓΡΑΠΤΗ ΕΡΩΤΗΣΗ E-0944/98 υποβολή: Allan Macartney (ARE) προς την Επιτροπή (30 Μαρτίου 1998)

Θέμα: Υποστήριξη από το ΕΓΤΠΕ για έργα που αφορούν την αλιεία

Μπορεί να αναφέρει η Επιτροπή εάν οι ρυθμίσεις για τις περιοχές του Στόχου 5 α παρέχουν στα κράτη μέλη πεδίο για τη χορήγηση χρηματοδότησης σε επιχειρήσεις που δεν συμμετέχουν άμεσα στην επεξεργασία ή την εμπορία αλιευτικών προϊόντων; Πιο συγκεκριμένα, θα μπορούσε να αναφέρει η Επιτροπή εάν μία εταιρία που παρασκευάζει και παράγει κατεψυγμένα είδη διατροφής και φορτηγά ψυγεία, τα οποία αποτελούν το κύριο στοιχείο για τη μεταφορά και παράδοση των αλιευτικών προϊόντων από την αποβάθρα στα σουπερμάρκετ, πληροί τις προϋποθέσεις για να λάβει χρηματοδότηση;

Απάντηση της κας Bonino εξ ονόματος της Επιτροπής (8 Μαΐου 1998)

Το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ) έχει ως στόχο την προσαρμογή των γεωργικών διαρθρώσεων.

Οι επενδύσεις στα αλιευτικά σχέδια που καλύπτουν τις περιοχές του στόχου 5α μπορούν να τύχουν ενίσχυσης στο πλαίσιο του χρηματοδοτικού μέσου προσανατολισμού της αλιείας (ΧΜΠΑ). Οι εν λόγω επενδύσεις πρέπει να είναι σύμφωνες με τις διατάξεις του κανονισμού (ΕΚ) αριθ. 3699/93 του Συμβουλίου, της 21ης Δεκεμβρίου 1993, περί καθορισμού των κριτηρίων και όρων των κοινοτικών παρεμβάσεων διαρθρωτικού χαρακτήρα στον τομέα της αλιείας της υδατοκαλλιέργειας και της μεταποίησης και της εμπορίας των προϊόντων τους ((ΕΕ L 346 της 31.12.1993 )).

Για το σκοπό αυτό οι επενδύσεις που πραγματοποιούνται από επιχείρηση που παρασκευάζει φορτηγά ψυγεία δεν είναι επιλέξιμες για ενίσχυση ούτε από ΧΜΠΑ ούτε από το ΕΓΤΠΕ.
ΓΡΑΠΤΗ ΕΡΩΤΗΣΗ E-0814/98 υποβολή: Shaun Spiers (PSE) προς την Επιτροπή (26 Μαρτίου 1998)

Θέμα: Χρήση πορώδους ασφάλτου για την κατασκευή δρόμων

Διαθέτει η Επιτροπή στοιχεία που να αφορούν τη χρήση πορώδους ασφάλτου για την επίστρωση δρόμων -ιδιαίτερα για αυτοκινητόδρομους και κύριες οδικές αρτηρίες- στην ΕΕ; Έχει εκπονήσει μελέτες που να αφορούν την ικανότητα της πορώδους ασφάλτου να περιορίζει την ηχορρύπανση και να αυξάνει την ασφάλεια των δρόμων (λόγω καλύτερης αποστράγγισης);

Απάντηση του κ. Kinnock εξ ονόματος της Επιτροπής (30 Απριλίου 1998)

Η Επιτροπή δεν διαθέτει πληροφορίες σχετικά με τη χρήση ανά την Κοινότητα πορώδους ασφάλτου ως υλικού επιφανειακής στρώσης του οδοστρώματος.

Υπάρχουν κάποιες έρευνες, οι οποίες σχετίζονται έμμεσα με το θέμα το οποίο θίγει το Αξιότιμο Μέλος του Ευρωπαϊκού Κοινοβουλίου:

Η δράση COST 324 αφορά την ανάπτυξη μεθόδων μετρήσεως της επίδοσης του κύριου μέρους του οδοστρώματος. Η τελική έκθεση, η οποία τώρα έχει ολοκληρωθεί ((EUR 17546, αριθ. ISBN 92-828-0308, 1997. )), περιγράφει τις εργασίες που έχουν διεξαχθεί προκειμένου να ενταχθούν οι εθνικές μελέτες για τη μακροπρόθεσμη επίδοση του κύριου μέρους του οδοστρώματος προς χρήση σε ευρωπαϊκό επίπεδο. Συνέχεια του COST 324 αποτελεί το συνεχιζόμενο έργο PARIS (performance analysis of road infrastructure - ανάλυση επίδοσης της οδικής υποδομής) του τέταρτου προγράμματος πλαισίου.

Η δράση COST 333 εξετάζει την ανάπτυξη νέων μεθόδων σχεδιασμού ασφαλτούχου οδοστρώματος και προγραμματίζεται να ολοκληρωθεί τον Φεβρουάριο 1999.

Έρευνα στο πλαίσιο του προγράμματος Brite/Euram 1, που ολοκληρώθηκε το 1993, συγκρίνει διάφορους τύπους επιφανειακής στρώσης των οδοστρωμάτων, περιλαμβανομένης της πορώδους ασφάλτου, με οδούς από σκυρόδεμα, σύμφωνα με την περιβαλλοντική αποδοχή και την ασφάλεια της κυκλοφορίας.
ΓΡΑΠΤΗ ΕΡΩΤΗΣΗ P-2120/98 υποβολή: Αντώνιος Τρακατέλλης (PPE) προς την Επιτροπή (30 Iουνίου 1998)

Θέμα: Παραβάσεις, παραλείψεις, κακοτεχνίες και ευθύνες κατά την εκτέλεση έργων στην Ελλάδα από το ΙΙ ΚΠΣ και το Ταμείο Συνοχής

Με βάση την έκθεση της Μεικτής Επιτροπής Καθοδήγησης (ΜΕΚ) και τα πρόσφατα δημοσιεύματα προκύπτουν σημαντικά ερωτήματα σχετικά με τη σωστή εκτέλεση των έργων που έχουν αναληφθεί για την Ελλάδα στο πλαίσιο του δεύτερου Κοινοτικού Πλαισίου Στήριξης και από το Ταμείο Συνοχής. Συγκεκριμένα αναφέρονται παραβάσεις, παραλείψεις και κακοτεχνίες από την πλευρά των κατασκευαστικών εταιρειών και προκύπτουν ευθύνες για εποπτεύοντες οργανισμούς και υπουργεία για έργα συνολικού ύψους 2 τρισ. Δρχ. ενώ παράλληλα εξετάζεται και το ενδεχόμενο επιστροφής χρημάτων.

1. Ποιές παραβάσεις, κακοτεχνίες και παραλείψεις έχουν περιέλθει στη γνώση της Επιτροπής ή έχουν διαπιστωθεί και για ποιά έργα;

2. Με ποιό τρόπο γίνεται ο έλεγχος εκτέλεσης των έργων και κατά πόσο αυτός είναι επαρκής και αποτελεσματικός;

3. Ποιές ευθύνες προκύπτουν από τις παραβιάσεις και για ποιούς φορείς και τι κυρώσεις προβλέπονται επ' αυτού;

4. Τί μέτρα προτείνονται συγκεκριμένα για τη διόρθωση των παραλείψεων αλλά και τι για την αποφυγή μελλοντικά όμοιων καταστάσεων;

5. Πώς θα διασφαλίσει η Επιτροπή την ορθή αξιοποίηση των πόρων που έχουν διατεθεί από τον κοινοτικό προϋπολογισμό για την εκτέλεση των έργων;

Απάντηση της κας Wulf-Mathies εξ ονόματος της Επιτροπής (8 Ιουλίου 1998)

Επί του παρόντος, η Επιτροπή εξετάξει διεξοδικά το πρόβλημα που έθεσε το Αξιότιμο Μέλος του Κοινοβουλίου και δε θα παραλείψει να τον ενημερώσει σχετικά το ταχύτερο δυνατό,
ΓΡΑΠΤΗ ΕΡΩΤΗΣΗ E-1045/98 υποβολή: Αλέξανδρος Αλαβάνος (GUE/NGL) προς την Επιτροπή (6 Απριλίου 1998)

Θέμα: Η κατάργηση του Ελληνικού Οργανισμού Μικρών-Μεσαίων Επιχειρήσεων και Χειροτεχνίας (ΕΟΜΜΕΧ)

Ο Ελληνικός Οργανισμός Μικρών-Μεσαίων Επιχειρήσεων και Χειροτεχνίας (ΕΟΜΜΕΧ), αποτελεί από το 1977 τον κύριο φορέα στήριξης των μικρών και μεσαίων επιχειρήσεων στην Ελλάδα, μέσω του οποίου υλοποιήθηκαν πολλά προγράμματα της ΕΕ (ΜΟΠ, Πρόγραμμα Νήσων, Star, Valoren, Sprint, Prisma κλπ). Σήμερα υλοποιεί και διαχειρίζεται, μεταξύ των άλλων δραστηριοτήτων του, και τα προγράμματα «Επιχειρησιακό Πρόγραμμα Βιομηχανίας», Horizon, Adapt, Craft για τις ΜΜΕ, μέχρι το 2000, ύψους περίπου 50 δις δραχμών, ενώ και η Ευρωπαϊκή Επιτροπή (Γενική Διεύθυνση ΧVΙ) έχει προσυπογράψει για την περίοδο 1994-99 την υλοποίηση του business plan του EOMMEX.

Όπως υποστηρίζεται και από τους εκπροσώπους των μικρών και μεσαίων επιχειρήσεων, η δρομολογούμενη κατάργηση του ΕΟΜΜΕΧ θα έχει αρνητικές επιπτώσεις στις ελληνικές ΜΜΕ, ενώ εκφράζονται φόβοι για την τύχη των προγραμμάτων της ΕΕ που αυτό υλοποιεί. Ερωτάται η Επιτροπή:

1. Θεωρεί ότι οι μικρομεσαίες επιχειρήσεις στην Ελλάδα θα εξυπηρετηθούν στην ανάπτυξή τους με την προτεινόμενη μεγάλη αποδυνάμωση του εν λόγω Οργανισμού σε εξειδικευμένο προσωπικό και υλικοτεχνική υποδομή;

2. Προτίθεται να πάρει μέτρα για την ομαλή εξέλιξη των προγραμμάτων που συγχρηματοδοτεί και διαχειρίζεται ο ΕΟΜΜΕΧ;

Απάντηση του κ. Παπουτσή εξ ονόματος της Επιτροπής (12 Ιουνίου 1998)

Η Επιτροπή λαμβάνει υπόψη της την ανησυχία του αξιότιμου μέλους του Κοινοβουλίου σχετικά με το μέλλον του Ελληνικού Oργανισμού Μικρoμεσαίων Μεταποιητικών Επιχειρήσεων και Χειροτεχνίας (ΕΟΜΜΕΧ).Πάντως, η εφαρμογή του εν λόγω μέτρου εναπόκειται σε ανεξάρτητη απόφαση της ελληνικής κυβέρνησης. Εξάλλου, σύμφωνα με τις πληροφορίες που συγκέντρωσε η Επιτροπή, φαίνεται ότι δεν πρόκειται για κατάργηση του ανωτέρω οργανισμού, αλλά για αναδιάρθρωση που αφορά αποκλειστικά τις περιφερειακές υπηρεσίες του ΕΟΜΜΕΧ.

Ας σημειωθεί ότι η υλοποίηση και η διαχείριση των δράσεων που συγχρηματοδοτούνται από τα διαρθρωτικά ταμεία για τη στήριξη των μικρομεσαίων επιχειρήσεων (ΜΜΕ) θα διενεργούνται από επτά περιφερειακούς ενδιάμεσους φορείς, οι οποίοι δημιουργήθηκαν προσφάτως στην Ελλάδα με τη συναίνεση της Επιτροπής. Ο ΕΟΜΜΕΧ είναι ένας από τους εν λόγω ενδιάμεσους φορείς με αρμοδιότητα για την Αττική και τα νησιά του Αιγαίου πελάγους.
ΓΡΑΠΤΗ ΕΡΩΤΗΣΗ E-1437/98 υποβολή: Miguel Arias Caρete (PPE) προς την Επιτροπή (11 Μαΐου 1998)

Θέμα: Ταμείο Κοινωνικών Ασφαλίσεων του Γιβραλτάρ

Οι αρχές του Ηνωμένου Βασιλείου και του Γιβραλτάρ απεφάσισαν την κατάργηση από 31ης Δεκεμβρίου 1993 του Ταμείου Κοινωνικών Ασφαλίσεων του Γιβραλτάρ, μέτρο που παραβίαζε σαφώς την κοινοτική νομοθεσία και που ανάγκασε την Επιτροπή να εκδώσει μια αιτιολογημένη γνώμη κατά του Ηνωμένου Βασιλείου σύμφωνα με το άρθρο 169 της Συνθήκης ΕΟΚ.

Η εν λόγω ενέργεια της Επιτροπής είχε ως αποτέλεσμα να επαναρχίσει η καταβολή των συντάξεων από 30ής Ιουνίου 1996. Ωστόσο υπάρχουν εκατοντάδες ισπανοί συνταξιούχοι, που είχαν εργασθεί στο Γιβραλτάρ, οι οποίοι δεν έχουν ακόμη εισπράξει τις συντάξεις τους της περιόδου από 1ης Ιανουαρίου 1994 έως 30ής Ιουνίου 1996.

Ενόψει αυτής της κατάστασης ερωτάται η Επιτροπή τι μέτρα προτίθεται να λάβει για να τηρηθούν τα προβλεπόμενα από τους κανονισμούς του Συμβουλίου 1408/71/ΕΟΚ ((ΕΕ L 149 της 5.7.1971, σελ. 2 )), 574/72/ΕΟΚ ((ΕΕ L 74 της 27.3.1972, σελ. 1 )) καθώς και από τα άρθρα 48-51 και 227 της Συνθήκης της Ρώμης;

Απάντηση του κ. Flynn εξ ονόματος της Επιτροπής (22 Ιουνίου 1998)

Η Επιτροπή έχει επίγνωση του προβλήματος που αναφέρει ο κ. βουλευτής σχετικά με τη μη καταβολή από το συνταξιοδοτικό ταμείο του Γιβραλτάρ σε ορισμένους συνταξιούχους καθυστερημένων οφειλών που αφορούν την περίοδο από την 1η Ιανουαρίου 1994 έως τις 30 Ιουνίου 1996

Πράγματι, όταν η Επιτροπή αποφάσισε, στις 26 Ιουνίου 1997, να σταματήσει τη διαδικασία κατά του Ηνωμένου Βασιλείου που ξεκίνησε λόγω της διάλυσης του ενλόγω ταμείου, εστάλη προσωπική επιστολή στα 6 500 άτομα που είχαν διαμαρτυρηθεί, για να τα πληροφορήσει για τις ενέργειες που ανέλαβε η Επιτροπή από το 1994 προκειμένου να ρυθμιστεί αυτή η κατάσταση. Ωστόσο, επισημάνθηκε επίσης σε αυτούς ότι πρέπει να γνωστοποιήσουν τις ενδεχόμενες δυσκολίες που αντιμετωπίζουν σε ό,τι αφορά την είσπραξη των συντάξεων, ώστε να είναι δυνατός ο έλεγχος του σεβασμού των δικαιωμάτων των δικαιούχων.

Ύστερα από την επιστολή αυτή η Επιτροπή ήλθε σε επαφή με τις υπηρεσίες του Ηνωμένου Βασιλείου για να βρεθούν λύσεις για τις περιπτώσεις που καταγγέλθηκαν. Εάν συνεχιστεί η κατάσταση, η Επιτροπή μπορεί ενδεχομένως να ξεκινήσει νέα διαδικασία λόγω παράβασης.
ΓΡΑΠΤΗ ΕΡΩΤΗΣΗ E-0956/98 υποβολή: Markus Ferber (PPE) προς την Επιτροπή (30 Μαρτίου 1998)

Θέμα: Διόδια στον αυτοκινητόδρομο του Brenner

1. Γιατί δεν έχει ασκηθεί ακόμη προσφυγή της Επιτροπής κατά της Αυστρίας στο Ευρωπαϊκό Δικαστήριο, ενώ η Επιτροπή είχε αποφασίσει ήδη την 30η Ιουλίου 1997 να ασκήσει προσφυγή;

2. Αληθεύει, ότι η Επιτροπή καθυστερεί την προσφυγή κατά της Αυστρίας, προκειμένου να μη διακυβεύσει τη συναίνεση της Αυστρίας για τη συμφωνία διαμετακόμισης της Ευρωπαϊκής Ένωσης με την Ελβετία;

3. Πότε τελικά θα καταθέσει η Επιτροπή την προσφυγή κατά της Αυστρίας στο Ευρωπαϊκό Δικαστήριο;

4. Ποιά ένδικα μέσα μπορούν να ασκήσουν μεταφορικές επιχειρήσεις, προκειμένου να επιτύχουν την επιστροφή των πολύ υψηλών διοδίων;

Απάντηση του κ. Santer εξ ονόματος της Επιτροπής (16 Ιουνίου 1998)

1. Η Επιτροπή υπενθυμίζει στο Αξιότιμο Μέλος του Κοινοβουλίου ότι σύμφωνα με τη νομολογία του Ευρωπαϊκού Δικαστηρίου (απόφαση της 14 Φεβρουαρίου 1989 στην υπόθεση 247/87), η Επιτροπή έχει τη διακριτική ευχέρεια να κινήσει τη διαδικασία διαπιστώσεως παραβάσεως κατ' εφαρμογή του άρθρου 169 της Συνθήκης της ΕΕ.

2. Όχι.

3. Η Επιτροπή προσέφυγε στο Ευρωπαϊκό Δικαστήριο στις 29 Μαΐου 1998.

4. Οι μεταφορικές επιχειρήσεις μπορούν να προσφύγουν στα εθνικά δικαστήρια για την παράβαση της σχετικής διατάξεως της Οδηγίας 93/89/ΕΟΚ η οποία έχει ακυρωθεί από το Ευρωπαϊκό Δικαστήριο στις 5 Ιουλίου 1995 αλλά παραμένει σε ισχύ, έως ότου το Συμβούλιο εκδώσει νέα οδηγία.
ΓΡΑΠΤΗ ΕΡΩΤΗΣΗ E-0637/98 υποβολή: Jorge Hernandez Mollar (PPE) προς την Επιτροπή (9 Μαρτίου 1998)

Θέμα: Όροι αναβάθμισης της ειδικότητας των ισπανών τεχνολόγων μηχανικών σε σύγκριση με άλλες περιπτώσεις

Πιστεύει η Επιτροπή ότι ο τίτλος σπουδών Fachhochschuldiplom αποτελεί ανώτερο προσόν έναντι του τίτλου του «τεχνολόγου μηχανικού»; Για ποιό λόγο;

Κοινή απάντηση του κ. Liikanen εξ ονόματος της Επιτροπής στις γραπτές ερωτήσεις E-0635/98, E-0636/98, E-0637/98, E-0638/98, E-0639/98, E-0640/98, E-0641/98, E-0642/98, E-0643/98, E-0644/98, E-0645/98, E-0669/98, E-0670/98, E-0671/98, E-0672/98, E-0673/98, E-0674/98, E-0675/98, E-0676/98, E-0677/98, E-0678/98, E-0679/98, E-0724/98, E-0725/98, E-0726/98, E-0727/98 και E-0728/98 (21 Απριλίου 1998)

Η Επιτροπή θεωρεί ότι τα βασικά στοιχεία των πληροφοριών που ζητεί το αξιότιμο μέλος του Κοινοβουλίου βρίσκονται στις απαντήσεις που δόθηκαν από την Επιτροπή στις γραπτές ερωτήσεις E-2749/97 της κ. Garcia Arias ((ΕΕ C 82 της 17.3.1998. )) και E-4186/97 της κ. Dόhrkop ((ΕΕ C 304 της 2.10.1998, σελ. 15. )). Συνεπώς, η Επιτροπή παρακαλεί το αξιότιμο μέλος να ανατρέξει στις εν λόγω απαντήσεις στις οποίες εκθέτει τη γενική στάση της όσον αφορά τα διπλώματα που δίνουν πρόσβαση στην κατηγορία A/LA της ευρωπαϊκής δημόσιας διοίκησης και, ειδικότερα, όσον αφορά τα διπλώματα των ισπανών τεχνολόγων μηχανικών.

Η ορθή μετάφραση του «diploma universitario» στα γερμανικά είναι «abgeschlossenes Hochschulstudium» και η έκφραση αυτή παρουσιάζεται στην προκήρυξη του διαγωνισμού COM/A/1047 (97/C 145 A/02) που δημοσιεύτηκε στην Επίσημη Εφημερίδα. Εξάλλου και σχετικά με την ερώτηση για τους διαγωνισμούς COM/A/720 και COM/A/721, η Επιτροπή καλεί το αξιότιμο μέλος να ανατρέξει στην απόφαση του Δικαστηρίου της 3ης Μαρτίου 1994 στην υπόθεση Τ-82/92 (Cortιs Jimιnez κατά Επιτροπής).

Η Επιτροπή εφιστά την προσοχή του αξιότιμου μέλους στο γεγονός ότι ο υποψήφιος του διαγωνισμού COM/A/104 υπέβαλε προσφυγή η οποία πρωτοκολλήθηκε στη γραμματεία του Πρωτοδικείου την 1η Δεκεμβρίου 1997, με αριθμό υπόθεσης Τ-299/97. Κατά συνέπεια, η Επιτροπή δεν δύναται να απαντήσει δεδομένου ότι στο παρόν στάδιο διεξάγεται δικαστική διαδικασία.